मौसम : हवा का रुख बदला, दिन का तापमान 3.3 डिग्री गिरा
भोपाल| हवा का रुख बदलने से शहर में मौसम का मिजाज भी बदल गया। शनिवार को दिन में पारा 3.3 डिग्री लुढ़क गया। बादल छाने से रात के तापमान में एक डिग्री का इजाफा हुआ। मौसम विशेषज्ञों का कहना है कि रविवार और सोमवार को भी मौसम ऐसा ही बना रह सकता है। मंगलवार से तापमान बढ़ने का अनुमान है। शनिवार को दिन का तापमान 30.7 डिग्री दर्ज किया गया। अब यह सामान्य रहा। शुक्रवार को दिन में पारा 34.0 डिग्री पर पहुंच गया था। सुबह से हवा चलने से तपिश नहीं थी, बल्कि हवा में थोड़ी ठंडक थी। रात का तापमान 16 डिग्री दर्ज किया गया। मौसम केंद्र के पूर्व डायरेक्टर और मौसम विशेषज्ञ डीपी दुबे ने बताया कि हवा का रुख उत्तर पश्चिमी होने से दिन के तापमान में गिरावट हुई है। मंगलवार से दिन के तापमान में इजाफा होने का अनुमान है।
hin_Deva hin_Deva